Geselligheid na Boothengel | Gansbaai Explore
Geselligheid na Boothengel 27 February 2014
Johan Wiese en Suna Botha (vlnr) het die bottels wyn aan die gelukkige wenners, Rhona van Schalkwyk en Gawie Krugel oorhandig, asof Gawie nie alreeds genoeg pryse ingepalm het nie
Boothengelkompetisies is van groot belang vir die Birkenhead Boothengel-klub, maar darem ook nie sonder ‘n groot geselligheid na afloop daarvan nie.
Verlede maand se geselligheid op 15 Februarie is met Valentynsdag gekombineer en dit was toe terselfdertyd sommer ‘n groot Valentynsaand saam met die prysuitdelings. Pryse vir Januarie en Februarie se boothengelkompetisies is oorhandig, met Johan Burmeister en Gawie Krugel wat sommer met ‘n reeks pryse weggestap het (Gansbaai Courant, Donderdag, 20 Februarie 2014).
Vroegoggend is daar hard deur Anita Botha, Johan en Susette Wiese, Lorraine Fourie en Stella Swart gewerk om die bootklubsaal in ‘n lus vir die oog (Valentynsgerig, natuurlik) te omskep. Twee lede, Danie Maree en Manie van Dyk, het op hul beurt buite gesweet om te sorg vir ‘n vingerlek-lekker spitbraai - en hulle mag maar spitbraai! ‘n Nuwe lid, Thys Fourie het sy lidmaatskapkaartjie ontvang, terwyl twee “ou” bekende klublede van De Kelders, Vincent van Rensburg en Pop Malan vanuit Swaziland kom oë wys het. Met die gelukstrekking het Suna Botha en Gawie Krugel elk ‘n bottel wyn ontvang.
Die funksie was ‘n enorme en gesellige sukses met 85 gaste wat die saal “toegepak” het en tot baie laataand gekuier en met Raymond Rabe se Musiekfabriek gedans het…..al het dit aanvanklik moeilik op die dansvloer gegaan met voorsitter Philip Fourie wat kort-kort afgekondig het: “Nog seconds vir die spitbraai is gratis beskikbaar!” Kennis moet geneem word dat boothengelkompetisies nie meer noodwendig op die 1ste Saterdag van elke maand plaasvind nie. Die volgende boothengelkompetisie is vir 8 Maart 2014 geskeduleer.